b"\n_START_ARTICLE_\nAscension\n_START_SECTION_\nOdkritje\n_START_PARAGRAPH_\nOtok je leta 1501 na dan gospodovega vnebohoda (21. maj 1501) odkril portugalski navigator Afonso de Albuquerque in ga poimenoval Ilha da Ascens\xc3\xa3o. Zaradi suhe in puste pokrajine na pomor\xc5\xa1\xc4\x8dake ni naredil dobrega vtisa zato ga niso razglasili za portugalsko ozemlje. Pomor\xc5\xa1\xc4\x8daki so se na otoku lahko oskrbeli s sve\xc5\xbeim mesom oto\xc5\xa1kih ptic, in \xc5\xbeelv ki so na pla\xc5\xbeah valila jajca. Kasneje pa so Portugalci na otok naselili \xc5\xa1e koze._NEWLINE_Februarja 1701 se je v zalivu Clarence na severozahodnem koncu otoka potopila bojna ladja HMS Roebuck pod poveljstvom Williama Dampiera. \xc5\xa0est mornarjev je na otoku pre\xc5\xbeivelo dva meseca preden so jih re\xc5\xa1ili. Po nekaj dneh iskanja so v notranjosti otoka na\xc5\xa1li izvir, ki se danes imenuje Breakneck Valley (ni\xc5\xbeje na gori se nahaja manj\xc5\xa1i izvir, ki se ga imenovali Dampier's Drip verjetno po napa\xc4\x8dno razumljeni zgodbi brodolomcev._NEWLINE_Obstaja mo\xc5\xbenost, da so otok uporabljali kot odprti zapor za pomor\xc5\xa1\xc4\x8dake, \xc4\x8deprav obstaja samo en tak zabele\xc5\xbeen primer. Maja 1725 so na obalo v zalivu Clarence izkrcali nizozemskega \xc4\x8dastnika Leenderta Hasenboscha obto\xc5\xbeenega sodomije. Naslednje leto, januarja 1726, so britanski pomor\xc5\xa1\xc4\x8daki na\xc5\xa1li njegov \xc5\xa1otor, dnevnik in osebne predmete. Njegovih ostankov niso na\xc5\xa1li. Njegov dnevnik so prevedli in objavili v Londonu istega leta pod naslovom Sodomy Punish'd (Kazen za sodomijo).\n_START_SECTION_\nPrvi naseljenci\n_START_PARAGRAPH_\nPrvi naseljenci na otoku so bili britanski vojaki, ki so jih tja namestili iz varnostnih razlogov, po tem ko so na otok Sv. Helena izgnali Napoleona. S tem so \xc5\xbeeleli prepre\xc4\x8diti, da bi otok uporabili pri poizkusu njegovega re\xc5\xa1evanja. Vojaki pod poveljstvom polkovnika Edwarda Nicollsa so na otok pri\xc5\xa1li 22. oktobra 1815 na ladjah Zenobia in Peruvian ter kmalu zatem otok razglasili za britansko last. Britanska kraljeva mornarica je otok razglasila za kamnito fregato HMS Ascension._NEWLINE_Zaradi svoje lokacije je bil otok zelo uporaben kot vmesna postaja za ladje, ki so plule proti Aziji in Ju\xc5\xbeni Ameriki in nazaj. Britanska kraljeva mornarica je otok uporabljala kot pomorsko opori\xc5\xa1\xc4\x8de in oskrbovalno postajo \xc5\xa1e posebej za zahodno afri\xc5\xa1ko floto, ki je delovala proti trgovcem s su\xc5\xbenji. Od leta 1823 so na otoku name\xc5\xa1\xc4\x8deni kraljevi marinci.\n_START_SECTION_\nBotanika\n_START_PARAGRAPH_\nCharles Darwin je otok obiskal na drugi vo\xc5\xbenji ladje HMS Beagle leta 1836. Otok je opisal kot otok brez dreves kjer ob obali ni\xc4\x8d ne raste. Redka vegetacija pa omogo\xc4\x8da \xc5\xbeivljenje le ovcam, kozam, nekaj kravam in konjem, pegatkam, mi\xc5\xa1im, podganam in rakom. Strinjal se je z rekom ki je veljal za ljudi iz Sv. Helene >>Vemo, da \xc5\xbeivimo na skali vendar revni ljudje na Ascensionu \xc5\xbeivijo na pepelu.<< Opazil je kaliko \xc4\x8dasa in skrbi ljudje posve\xc4\x8dajo vzdr\xc5\xbeevanju hi\xc5\xa1, vrtov in cistern. Z vodnim izvirom so ravnali izredno previdno tako, da se ni izgubila niti ena kaplja dragocene vode. Upravljanje otoka je bilo podobno ladji kjer je vse moralo delovati v najbolj\xc5\xa1em redu._NEWLINE_Leta 1843 je otok obiskal botanik in raziskovalec Joseph Dalton Hooker. \xc5\xa0tiri leta kasneje je Hooker, na pobudo Darwina, svetoval Britanski kraljevi mornarici, da bi lahko z zasaditvijo dreves otok ozelenili. Drevesa bi iz vla\xc5\xbenega atlantskega zraka posrkala vlago in izbolj\xc5\xa1ala prst s tem pa bi pust otok spremenila v zeleni vrt. Ozelenitev otoka bi potekala s pomo\xc4\x8djo Botani\xc4\x8dnega vrta Kew. Od leta 1850 so za\xc4\x8dele na otok prihajati ladje z rastlinami iz botani\xc4\x8dnih vrtov Argentine, Evrope in Ju\xc5\xbene Afrike. Konec sedemdesetih let 19. stoletja so na otoku \xc5\xbee rastle norfol\xc5\xa1ka smreka, evkalipt, bambus in bananovec, ki so prekrivale najvi\xc5\xa1ji vrh otoka na novo poimenovan Zelena gora (Green Mountain) in tako ustvarile megleni gozd.\n_START_SECTION_\nPrva vlada\n_START_PARAGRAPH_\nLeta 1899 je Vzhodna telegrafska dru\xc5\xbeba do otoka polo\xc5\xbeila podvodni telegrafski kabel in tako povezala Veliko Britanijo z Ju\xc5\xbeno Afriko. Leta 1922 je otok postal odvisno ozemlje Sv. Helene. Do leta 1964 je z otokom upravljala Vzhodna telegrafska dru\xc5\xbeba neto pa je britanska vlada imenovala administratorja otoka, ki predstavlja guvernerja ozemlja Sv. Helena in Ascension.\n_START_SECTION_\nVojno obdobje\n_START_PARAGRAPH_\nMed drugo svetovno vojno so ZDA na otoku zgradile letalsko bazo poimenovano Wideawake (ime je dobila po bli\xc5\xbenji koloniji pti\xc4\x8dev, ki so ji doma\xc4\x8dini pravili wideawake zaradi njihovega neprestanega ogla\xc5\xa1anja) iz katere so izvajale obse\xc5\xbene protipodmorni\xc5\xa1ke operacije. Letalsko bazo so zgradili ameri\xc5\xa1ki vojaki 38. bojnega in\xc5\xbeenirskega bataljona. Prvi pristanek na nedokon\xc4\x8dani letalski stezi sta, 15. junija 1942, izvedli dve britanski letali Fairey Swordfish na katera so pomotoma streljali preden so ju prepoznali kot zavezni\xc5\xa1ki letali. Dogodek so po\xc4\x8dastili z natisom po\xc5\xa1tne znamke 15. junija 1982._NEWLINE_Ameri\xc4\x8dani so letali\xc5\xa1\xc4\x8de uporabljali tudi kot vmesno postajo za letala pri pre\xc4\x8dkanju Atlantika na poti v Evropo in Afriko. Letala z otoka so bila 12. septembra 1942 vpletene v incident z ladjo RMS Laconia potem ko je to potopila nem\xc5\xa1ka podmornica U-156. Posadka podmornice je \xc5\xbeelela pomagati brodolomcem medtem pa so jo napadla zavezni\xc5\xa1ka letala. Zaradi napada in prepoznega re\xc5\xa1evanja je umrlo ve\xc4\x8d kot polovica potnikov na ladji. Po vojni je ameri\xc5\xa1ka vojska zapustila letalsko bazo zato je ta za\xc4\x8dela propadati._NEWLINE_Do edinega spopada na otoku je pri\xc5\xa1lo 9. decembra 1941, ko se je sredi poldneva Georgetownu pribli\xc5\xbeala nem\xc5\xa1ka podmornica U-124 z namenom, da potopi tam zasidrana plovila in obstreljuje bojne polo\xc5\xbeaje na otoku. Podmornico so za\xc4\x8deli obstreljevati s topovi iz utrdbe Fort Bedford na hribu Cross Hill. Podmornice niso zadeli, ta se je potopila in umaknila. Topovi so do danes ostali nedotaknjeni in jih je \xc5\xa1e danes mo\xc5\xbeno videti. Gre za dva mornari\xc5\xa1ka topova BL 5.5 inch Mark I, ki so ju leta 1938, med posodobitvijo na Malti, odstranili iz bojne ladje HMS Hood.\n_START_SECTION_\nPovojna voja\xc5\xa1ka uporaba\n_START_PARAGRAPH_\nZ razmahom hladne vojne in vesoljske tekme so se Ameri\xc4\x8dani vrnili na otok. Zra\xc4\x8dno opori\xc5\xa1\xc4\x8de Wideawake so v \xc5\xa1estdesetih letih prej\xc5\xa1njega stoletja precej raz\xc5\xa1irili. Letali\xc5\xa1ko stezo z nenavadno grbo so podalj\xc5\xa1ali in raz\xc5\xa1irili ter jo prilagodili tako, da so na njej lahko pristajala tudi ve\xc4\x8dja in te\xc5\xbeja letala. Kasneje so jo usposobili kot rezervno pristajalno stezo za vesolji \xc4\x8dolni\xc4\x8dek (Space Shuttle), ki pa tam nikoli ni pristal. Ameri\xc5\xa1ke letalske sile so imele na otoku postaje za slednje raketam. Svojo sledilno postajo je leta 1967 tja postavil tudi NASA. Delovale so ve\xc4\x8d kot dvajset let nato pa jo je zaprla leta 1990. Med hladno vojno sta na otoku delovali tudi postaji za elektronko vohunjene ameri\xc5\xa1ke NSA in britanske GCHQ. Na otoku ima svoje objekte in naprave Evropska vesoljska agencija, z njimi spremlja rakete Ariane. Leta 1966 so za potrebe BBC na otoku postavili radio-relejni kratko valovni oddajnik, ki z radijskim signalom pokriva Afriko in Ju\xc5\xbeno Ameriko._NEWLINE_Med falklandsko vojno leta 1982 je britanska vojska otok uporabila kot vmesno postajo in letalsko opori\xc5\xa1\xc4\x8de. Na otoku so bila name\xc5\xa1\xc4\x8dena bombni\xc5\xa1ka letala Avro Vulcan in zra\xc4\x8dni tankerji Handley Page Victor s katerimi so v operaciji Black Buck napadli 12.200 km oddaljene argentinske polo\xc5\xbeaje na Falklandskih otokih. Z zra\xc4\x8dnim mostom je RAF oskrboval bojno skupino na poti proti Falklandskim otokom. Z ve\xc4\x8d kot 400 poleti na dan je bilo letali\xc5\xa1\xc4\x8de Widewake za kratek \xc4\x8dasa eno najbolj prometnih letali\xc5\xa1\xc4\x8d na svetu. Pred odhodom proti Falklandskim otok se je pri otoku zbrala celotna bojna flota in se oskrbela z gorivom in drugimi potreb\xc5\xa1\xc4\x8dinami. Po koncu vojne je Velika Britanija ohranila pove\xc4\x8dano voja\xc5\xa1ko navzo\xc4\x8dnost na otoku in ustanovila letalsko bazo RAF Ascension Island. Ta zagotavlja postanke in oskrbo z gorivom letalom, ki letijo na poti RAF Brize Norton (Velika Britanija, Oxfordshire) in RAF Mount Pleasent (Falklandski otoki).\n_START_SECTION_\nDanes\n_START_PARAGRAPH_\nOd leta 2004 poro\xc4\x8dajo, da na otoku na Cat Hill deluje postaja za prestrezanje radijskih signalov britanske GCHQ. NASA ima na otoku svojo opremo s katero spremlja vesoljske polete._NEWLINE_Leta 2008 so britanski diplomati na Komisiji Zdru\xc5\xbeenih narodov za meje kontinentalnega pasu razglasili suverenost nad 200.000 km2 okoli otoka. To naj bi v prihodnje omogo\xc4\x8dilo raziskave ter izkori\xc5\xa1\xc4\x8danje nafte, plina in mineralov._NEWLINE_Leta 2016 je ministrstvo zdru\xc5\xbeenih dr\xc5\xbeav za energijo odprlo mobilno klimatsko raziskovalno postajo s katero upravlja Ustanova za merjenje atmosferskega sevanja in klimatske raziskave (Atmospheric Radiation Measurement Climate Research Facility, ARM). Postavljena je blizu jugovzhodnega kraterja ju\xc5\xbeno od vrha Zelene gore. Mobilna postaja naj bi delovala do oktobra 2017.\n_START_SECTION_\nGeografija\n_START_PARAGRAPH_\nOtok ima povr\xc5\xa1ino 88 km2. Vulkanski vrh se nahaja 100 km zahodno od srednjeatlantskega hrbta. Ve\xc4\x8dji del otoka prekriva pustinja prekrita s tokovi lave in hribi iz vulkanskega pepela, odkritih je bilo 44 kraterjev vulkanskega izvora.\n_START_SECTION_\nGeologija\n_START_PARAGRAPH_\nGeolo\xc5\xa1ko gledano je otok mlada formacija. Nastal je iz podvodnega vulkana vrh pa se je dvignil nad morsko gladino pred pribli\xc5\xbeno enim milijonom let. \xc4\x8ceprav je ve\xc4\x8dina vulkanske dejavnosti na otoku povezana z srednjeatlantskim hrbtom ta izkazuje tudi nekatere zna\xc4\x8dilnosti, ki so podobne vro\xc4\x8dim to\xc4\x8dkam. Videti je, da je to posledica manj\xc5\xa1ega magmatskega ognji\xc5\xa1\xc4\x8da, ki se je formiral pod srednjeatlantskim hrbtom medtem ko se je ta premikal proti vzhodu, pri tem pa je osnovno ognji\xc5\xa1\xc4\x8de ostalo na sedanji lokaciji zahodno od grebena. Zadnji izbruh se je zgodil v 16, stoletju. Zaradi mladosti otoka je ve\xc4\x8dina zemlje iz klinkerja._NEWLINE_Otok je sestavljen iz \xc5\xa1irokega nabora alkalnih kamnin kar je atipi\xc4\x8dno za vulkanske otoke. Na otoku se tako nahajajo kamnine od bazalta vse do trahita in riolita.\n_START_SECTION_\nFlora\n_START_PARAGRAPH_\nNa otoku rastejo endemi\xc4\x8dne vrste rastlin: Pteris adscensionis, Asplenium ascensionis in Euphorbia origanoidis. Nekatere vrste so \xc5\xbee izumrle: Oldenlandia adscensionis, Sporobuulis durus in Dryopteris ascensionis. Leta 2010 so na\xc5\xa1li \xc5\xa1tiri primerke rastline Anogramma ascensionis za katero so mislili, da je \xc5\xbee izumrla. Uspelo jim je vgojiti 60 primerkov. Veliko rastlin je izumrlo zaradi pretirane pe\xc5\xa1 potem ko so Portugalci v 16. stoletju tam naselili koze. Kasnej\xc5\xa1a naselitev zajcev, ovac, podgan, oslov in preko 200 tujerodnih rastlin je \xc5\xa1e dodatno obremenilo prvotno floro._NEWLINE_Do leta 1843 je otok prekrivalo zelo malo rastlinstva. Po tem ko so Angle\xc5\xbei tam naselili nove rastline je Zelena gora postala eden redkih nasajenih gozdov v taki velikosti. Najvi\xc5\xa1ji vrh je visok 859 m. Na otoku zelo bujno raste bambus. Eno stran gore pa prekriva Norfol\xc5\xa1ki bor, ki so ga tja naselili britanski mornarji za potrebe popravila ladij. Leta 2005 so na gori odprli nacionalni park imenovan Green Mountain National Park._NEWLINE_Leta 1966 so in\xc5\xbeenirki BBC med gradnjo radio-relejne postaje tja naselili vrsto mehi\xc5\xa1kega trnja Prosopis juliflora s katerim so \xc5\xbeeleli vezati suho prst. Grmovje se je skozi leta razrastlo tako, da je leta 2016 \xc5\xa1telo \xc5\xbee preko 2016 primerkov. \xc5\xa0irjenje grmovja je izpodrinilo druge vrste, ker se \xc5\xa1iri proti pla\xc5\xbeam \xc5\xbee ogro\xc5\xbea morske \xc5\xbeelve. Korenine tega drevesa lahko zrastejo tudi do 30 m globoko zato lokalne oblasti \xc5\xbee razmi\xc5\xa1ljajo o njegovi omejitve ali popolni odstranitvi z otoka.\n_START_SECTION_\nFavna\n_START_PARAGRAPH_\nVe\xc4\x8dino \xc5\xbeivali so na otok naselili ljudje: osli, ovce, ma\xc4\x8dke, podgane,\xe2\x80\xa6 Na otoku \xc5\xbeivita dve vrsti ku\xc5\xa1\xc4\x8darjev. Od endemi\xc4\x8dnih \xc5\xbeu\xc5\xbeelk na otoku \xc5\xbeivi brezkrilna u\xc5\xa1 Psocopteran Troglotroctes ashmolearum, ki je bila najdena v jamah in razpokah med kamni. Poleti so velik problem muhe._NEWLINE_Najve\xc4\x8dja domorodna \xc5\xbeivalska vrsta je kopenski rak Johngarthia lagostoma (nekdanje ime Gecarcinus lagostoma). Priobalni pas je zelo bogat z morskim \xc5\xbeivljenjem. Eden najbolj prepoznaven predstavnik \xc5\xbeivalskega sveta na otoku je endemi\xc4\x8dna zelena \xc5\xbeelva, ki med novembrom in majem na otoku le\xc5\xbee jajca. \xc5\xbdelve so pobirali do leta 1930 ko je bilo to prepovedano. Do leta 1970 se je populacija opomogla. Od leta 1970 do 2014 se je \xc5\xa1tevilo \xc5\xbeelvjih gnezd pove\xc4\x8dalo za 500%, kar pomeni da je bilo vsako leto na pla\xc5\xbeah 24.000 gnezd._NEWLINE_Na vzhodni obali se nahaja pti\xc4\x8dji otok Boatswain, ki je varno zato\xc4\x8di\xc5\xa1\xc4\x8de pti\xc4\x8dev pred podganami, ma\xc4\x8dkami in ljudmi. Leta 2006 so razglasili, da je otok Ascension o\xc4\x8di\xc5\xa1\xc4\x8den ma\xc4\x8dk, od takrat naprej se je populacija pti\xc4\x8dev raz\xc5\xa1irila po celotnem otoku.\n_START_SECTION_\nPti\xc4\x8di\n_START_PARAGRAPH_\nKo so leta 1815 na otok pripeljali ma\xc4\x8dke so velike kolonije pti\xc4\x8dev za\xc4\x8dele izumirati. Ohranile so se le na te\xc5\xbeko dostopnih mestih, eno izmed takih mest je bil otok Boatswain. V dvoletni kampanji so do leta 2009 z otoka odstranili vse ma\xc4\x8dke._NEWLINE_Na otoku je \xc5\xa1tirinajst zato\xc4\x8di\xc5\xa1\xc4\x8d za pti\xc4\x8de, ki jih je BirdLife International razglasil za zelo pomembne. Nahajajo se na samem otoku in na morskem obmo\xc4\x8dju, ki se razteza 5,6 km od obale otoka. Najbolj pomembni pti\xc4\x8di so: rde\xc4\x8dekljuni tropi, endemski fregatski pti\xc4\x8d, \xc4\x8drni nodi in bela \xc4\x8digra. Otok je bil prebivali\xc5\xa1\xc4\x8de endemi\xc4\x8dne tukalice vendar so je izumrla na za\xc4\x8detku 19. stoletja  .\n_START_SECTION_\nVlada\n_START_PARAGRAPH_\nOtok je del britanskih \xc4\x8dezmorskih ozemelj skupaj z otokoma Sv. Helena in Tristina da Cunha. Izvr\xc5\xa1no oblast predstavlja kraljica Elizabeta II, ki jo na otoku predstavlja guverner prekomorskega ozemlja Sv. Helena, Ascension in Tristina da Cubha. Ker ima guverner sede\xc5\xbe v Jamestownu na otoku Sv. Helena ga na otoku Ascension predstavlja administrator, ki ga imenuje guverner._NEWLINE_Zaradi sprememb v ustavni ureditvi otoka Ascension je bil izvoljen sedem\xc4\x8dlanski svet, ki je za\xc4\x8del delovati 1. novembra 2002. Svet je bil 24. oktober|24. oktobra]] 2005 razpu\xc5\xa1\xc4\x8den na zahtevo guvernerja Sv. Helene. 16. novembra so bile izpeljane nove volitve na katerih je 697 volivcev izbiralo med 10 kandidati za 7 sedem\xc4\x8dlanski svet._NEWLINE_Januarja 2007 je \xc5\xa1est \xc4\x8dlanov sveta odstopilo zaradi nerazumevanja demokrati\xc4\x8dne ureditev in nenavadnega politi\xc4\x8dnega sistema na otoku. Aprila 2008 so bile izpeljane nove volitve, pogajanja so trajala do oktobra. Novi oto\xc5\xa1ki svet je prisegel 27. oktobra 2008._NEWLINE_Otok ima svoje lokalne zakone, ki so podobni zakonom z otoka Sv. Helena in nekaterim britanskim zakonom z dolo\xc4\x8denimi lokalnimi prilagoditvami. Oto\xc5\xa1ki svet svetuje pri sprejetju novih zakonih in pri spremembah starih zakonov. Kjer lokalna pravila oz. zakoni ne obstajajo se uporablja zakon iz Sv. Helene, ki se temu primerno prilagodi lokalnim razmeram ali pa se spi\xc5\xa1e nov zakon samo za otok Ascension. Delovna zakonodaja je me\xc5\xa1anica pogodbenega prava in delovnega varstvenega odloka, ki zagotavlja pogodbo in delodajalce zavezuje da zagotovijo brezpla\xc4\x8dno nastavitev, zdravstveno zavarovanje, hrano in mo\xc5\xbenost potovanja._NEWLINE_Ustavni red otoka Sv. Helena, Ascension in Tristan da Cunha je sprejela britanska kraljica in svet 8. julija 2009 in je za\xc4\x8dela veljati septembra 2009. Nova ustava je nadomestila staro iz leta 1988, ki poleg drugih sprememb omejujejo mo\xc4\x8d guvernerja, vklju\xc4\x8duje listino o pravicah, vzpostavlja neodvisno sodstvo in javno slu\xc5\xbebo ter imenuje guvernerja. S tem se je kon\xc4\x8dalo pravna odvisnost od otoka Sv. Helena, ki je trajala od leta 1922.\n_START_SECTION_\nKultura\n_START_PARAGRAPH_\nNa otoku delujeta skavtska in taborni\xc5\xa1ka skupina Sv. Helena in Ascension. Skavti so na otoku za\xc4\x8deli delovati novembra 1973, na Sv. Heleni pa so bili prisotni \xc5\xbee od leta 1912. Two Boats School je ednina \xc5\xa1ola na otoku in zagotavlja \xc5\xa1olanje otrok med 3 in 16 letom.\n_START_SECTION_\nEkonomija\n_START_PARAGRAPH_\nGlavna gospodarska dejavnost na otoku je skoncentrirana okoli letali\xc5\xa1\xc4\x8da Wideawake in radiorelejne postaje BBC. Za voja\xc5\xa1ke objekte skrbi pogodbeni izvajalec Interserve Defence. Podjetje Serco skrbi za delovanje letali\xc5\xa1\xc4\x8da Sodexo pa za ketering in objekte. V\xc4\x8dasih je bil pred obalo zasidran 70.000 tonski tanker podjetja Maersk v katerem so skladi\xc5\xa1\xc4\x8dili gorivo. Leta 2002 ga je zamenjalo obalno skladi\xc5\xa1\xc4\x8de goriva s katerim opravlja vojska. Po pogodbi gorivo dostavlja \xc4\x8darterski tanker Maersk Repier na vsake dva meseca. Gorivo se pre\xc4\x8drpava preko cevi ki povezuje ladjo tanker in skladi\xc5\xa1\xc4\x8da goriva na kopnem._NEWLINE_Glavni izvozni artikel otoka je po\xc5\xa1tna znamka otoka Ascension, spominski kovanci in ribi\xc5\xa1ke licence. Kot izvozni artikel se uporablja tudi domena .ac, ki jo uporabljajo manj\xc5\xa1e izobra\xc5\xbeevalne ustanove in muzeji v Veliki Britaniji zaradi svoje podobnosti z domeno ac.uk, ki je rezervirana za uveljavljene izobra\xc5\xbeevalne ustanove v Veliki Britaniji.\n_START_SECTION_\nTurizem in sorodne dejavnosti\n_START_PARAGRAPH_\nZaradi te\xc5\xbeke dostopnosti in te\xc5\xbeav pri namestitvi obiskovalcev turizem do leta 2002 skoraj ni obstajal. V zadnjih letih RAF omogo\xc4\x8da omejeno potovanje z letalom, odprli pa so tudi Georgetown Obsidian Hotel in \xc5\xa1tevilne hi\xc5\xa1e za goste. Pred potovanjem morajo gostje potrebujejo dovoljenje. Glavna atrakcija za obiskovalce je \xc5\xa1portni ribolov. Otok se pona\xc5\xa1a s tem, da ima najslab\xc5\xa1e golf igri\xc5\xa1\xc4\x8de na svetu.\n_START_SECTION_\nKomunikacije\n_START_PARAGRAPH_\nZaradi svojega polo\xc5\xbeaja sredi Atlantika otok gosti \xc5\xa1tevilne radijske in radio-relejne postaje. Na otoku imata svoje komunikacijske objekte BBC in Cabel&Wireless Worldwide (v lasti Vodafone od leta 2012). Evropska vesoljska agencija ima na otoku postajo za sledenje raketam Ariane 5 in Sojuz potem ko te izstrelijo iz Kouroua v Francoski Gvajani._NEWLINE_Otok ima lastno radijsko postajo ter postajo z otoka Sv. Helena. Prav tako sprejema program od BFBS (British Forces Broadcasting Service, radijski in televizijski program ki ga zagotavlja britanska vojska) ter televizijski programe za vojsko ZDA._NEWLINE_Otok ima mednarodno telefonsko klicno \xc5\xa1tevilko +247, od 1. junija 2015 ima petmestne \xc5\xa1tevilke._NEWLINE_Sredi dvajsetega stoletja je imela NASA na otoku \xc5\xa1tevilne komunikacijske antene. Otok je bil izbran zaradi osrednje lokacije v Atlantiku in bli\xc5\xbeine ekvatorja vzdol\xc5\xbe katerega potekajo \xc5\xa1tevilne orbitalne poti satelitov.\n_START_SECTION_\nBan\xc4\x8dni\xc5\xa1tvo in denar\n_START_PARAGRAPH_\nNa otoku deluje podru\xc5\xbenica Banka Sv. Helena, ta ima ra\xc4\x8dun pri britanski banki Lloyds za opravljanje denarnih prenosov s tujino. Na otoku se uporablja denar funt Sv. Helene medtem ko na otoku Tristian da Cubha raje uporabljajo funt \xc5\xa1terling. Za kovance funta Sv. Helene navajajo, da so namenjeni uporabi na otokih Sv. Helena in Ascension otoka Tristian da Cunha pa ne omenjajo.\n_START_SECTION_\nTransport\n_START_PARAGRAPH_\nLeta 2003 sta britanska in ameri\xc5\xa1ka vladaali sporazum Wideawake s katerim so omogo\xc4\x8dili, da na otoku lahko pristane omejeno \xc5\xa1tevilno civilnih letal pod nadzorom Velike Britanije._NEWLINE_Zaradi slabega stanja letali\xc5\xa1ke steze so aprila 2017 preklicali vse polete v Veliko Britanijo in na Falklandske otoke, ki so potekali dvakrat na teden. Polete je v imenu Ministrstva za obrambo Velike Britanije izvajala letalska dru\xc5\xbeba AirTanker z letalom Airbus A330. Ministrstvo za obrambo je tako vzdr\xc5\xbeevalo redno letalsko linijo med Veliko Britanijo in Falklandskimi otoki, poimenovano South Atlantic Air Bridge (Ju\xc5\xbenoatlantski zra\xc4\x8dni most). \xc4\x8ceprav je bila letalska linija prvotno namenjena voja\xc5\xa1kemu in vladnemu osebju je bilo mogo\xc4\x8de kupiti tudi komercialne letalske karte. Let zdaj poteka preko Zelenortskih otokov._NEWLINE_\xc4\x8ceprav britansko letalo A330 za zadaj ne more pristati na letali\xc5\xa1\xc4\x8du, ameri\xc5\xa1ka vojska za svoje osebje uporablja letala Boeing 757 letalske dru\xc5\xbebe ATI (Air Transport International), ki dvakrat mese\xc4\x8dno leti med otokom in letalsko bazo Patrick na Floridi. Letalo se uporablja izklju\xc4\x8dno za prevoz oseb ves ostali transport poteka preko tovorne ladje MV Ascension._NEWLINE_Velika Britanija za transport svojega osebja uporablja letala C-17 Globemasterki tja letijo enkrat mese\xc4\x8dno._NEWLINE_Na otoku ni taxsi slu\xc5\xbebe zato mora ve\xc4\x8dina obiskovalcev najeti avto. Na otoku je okoli 40 km asfaltiranih cest. Nekatere so bile zgrajene iz prese\xc5\xbenega asfalta, ki je ostal po gradnji letali\xc5\xa1\xc4\x8da. Vozi se po levi strani."